google/wiki40b huggingface dataset:
Sydney

Ajalugu

Esimene eurooplane, kes Sydneysse jõudis, oli kapten James Cook. Ta maabus 1770. aastal lahe ääres, millele ta pani kalda taimerikkuse järgi nimeks Botany Bay ('Botaanika laht').
Suurbritannia valitsuse juhiste põhjal asutas Arthur Phillip 18. jaanuaril 1788 Botany Bays asuva Sydney lahe kaldale karistuskoloonia. Phillip nimetas lahe ja hiljem ka koloonia Suurbritannia siseministri (Home Secretary) lord Sydney järgi, kes oli Phillipit volitanud kolooniat asutama.
Aprillis 1789 puhkes läheduses elavate aborigeenide seas epideemia, mille tagajärjel suri 500–1000 põliselanikku. Pärismaalased osutasid kolooniale pikka aega vägivaldset vastupanu, kuid tänu emamaa toetusele jäi Sydney püsima. Aastaks 1820 oli järele jäänud kõigest mõnisada pärismaalast, kes kolooniat enam ei ohustanud.

Meelelahutus ja lavakunst

Sydneys on palju kultuuriasutusi. Sydney ikoonilisel ooperimajal on viis saali, sealhulgas suur kontserdisaal ning ooperi- ja draamateatrid. Seal tegutseb Opera Australia, mis on maailma kolmas tegevusrohkeim ooperikompanii.
Sydney tähtsus filmitööstuses suurenes 1998. aastal, kui avati Fox Studios Australia.
Matthew Bryza

Matthew Bryza (sündinud 16. veebruaril 1964) on endine USA diplomaat, Tallinna Rahvusvahelise Kaitseuuringute Keskuse juht.
Bryza astus USA välisteenistusse 1988. aasta augustis. Seejärel töötas ta 1989–1991 Poolas Poznańi konsulaadis ja Varssavi saatkonnas.
1991–1995 töötas ta USA Riigidepartemangus Euroopa ja Venemaa teemadega.
1995–1997 töötas ta Moskvas USA saatkonnas algul suursaadiku Thomas Pickeringi eriabina ja seejärel poliitilise ametnikuna, kes tegeles Venemaa Riigiduuma, Venemaa Kommunistliku Partei ja Dagestani teemadega. Ta kutsuti Moskvast tagasi pärast seda, kui ta oma autoga jalakäijat riivas.
1997–1998 töötas ta Richard Morningstari nõunikuna. Morningstar oli USA suursaadik SRÜ äsja iseseisvunud riikides. Bryza kooskõlastas USA abiprogramme Taga-Kaukaasias ja Kesk-Aasias. Alates 1998. aasta juulist töötas ta USA presidendi ja riigisekretäri erinõuniku asetäitjana Kaspia mere äärsete maade energeetika alal, kooskõlastades USA ministeeriumide ja muude ametkondade tegevust nafta- ja gaasijuhtmete võrgu väljatöötamise alal.
2001. aasta aprillis hakkas Bryza tööle USA Riikliku Julgeoleku Nõukogus Euraasia asjade direktorina. Ta vastutas USA energeetikapoliitika kooskõlastamise eest selles piirkonnas, mis ulatub Kreekast Kesk-Aasiani.
2005–2009 oli Bryza Euroopa ja Euraasia asjade abiriigisekretäri asetäitja. Selles ametis vastutas ta USA suhete eest Kaukaasia ja Lõuna-Euroopa riikidega, juhtis USA diplomaatilisi jõupingutusi Abhaasia, Lõuna-Osseetia ja Mägi-Karabahhi konfliktide lahendamiseks ning kooskõlastas USA energiapoliitikat Musta ja Kaspia mere piirkonnas.
2010. aasta mais määrati ta suursaadikuks Aserbaidžaanis. 21. septembril kiitis määramise kahe vastuhäälega heaks Senati väliskomisjon. Vastuhääletanud olid kriitilised Bryza väljaütlemiste suhtes Armeenia kohta. Määramise peab kinnitama ka Senat. Senat seda ei teinud ja sellepärast kinnitas Senati puhkuse ajal 29. detsembril 2010 president Barack Obama ta ise ametisse. Presidendil on õigus Senati talvepuhkuse ajal selliseid määramisi teha, kuid enne järgmist, 2011. aasta lõpus toimuvat talvepuhkust peab Senat siiski Bryza kinnitama, vastasel juhul muutub tema ametissemääramine õigustühiseks.
2012. aasta jaanuaris lahkus ta suursaadiku kohalt ning asus 1. märtsist 2012 juhtima Tallinnas asuvat Rahvusvahelist Kaitseuuringute Keskust.
Bryzat on autasustatud Gruusia Kuldvillaku ordeniga 2009. aastal ja Eesti Maarjamaa Risti IV klassi teenetemärgiga 2010. aastal.

Isiklikku

Matthew Bryza on 2007. aastast abielus Türgi päritolu välispoliitikaanalüütiku Zeyno Baraniga. See on tema teine abielu. Esimene abielu lõppes lahutusega.
Bryza räägib vabalt hispaania, poola, saksa ja vene keelt ning suhtlustasandil aseri keelt.
Ta on poola päritolu.
Denisoonia

Levila

Neid võib kohata Austraalias.
Halmstadi ülikool

Halmstadi ülikool (rootsi keeles Högskolan i Halmstad) on ülikool Rootsis Halmstadis.
Ülikool asutati 1983.
Ülikoolis õpib üle 10 000 üliõpilase (2017).
Reinhold von Metztacken

Reinhold von Metztacken (ka Metstake; suri 1672 või varem) oli Eestimaa mõisnik ning Rootsi sõjaväelane (ooberst).
Reinhold von Metztacken oli Palmse mõisniku Diedrich von Metztackeni ning tema abikaasa Tekula (sünd. von Aderkas) poeg.
1642–1652 oli Metztacken Käkisalmi lääni maapealik. Samuti oli ta Eestimaa maanõunik.
Ta oli Palmse, Mädapea, Riguldi ja Käru mõisa omanik.
Reinhold von Metztackeni tegelaskuju kasutas Arvid Järnefelt oma näidendis "Samuel Cröell".
Arkansase Ülikool

Arkansase ülikool (inglise keeles University of Arkansas) on ülikool USAs Arkansase osariigis Fayetteville'i linnas.
Ülikool asutati 1871.
Ülikoolis õpib üle 27 000 üliõpilase (2017).
Liisu Krass

Liisu Krass (sündinud 14. juunil 1988 Pärnus) on eesti näitleja.
Ta lõpetas 2007. aastal Pärnu Ülejõe Gümnaasiumi. 2011. aastal lõpetas ta Tartu Ülikooli maalikunsti erialal ja 2017. aastal Tartu Ülikooli Viljandi Kultuuriakadeemia etenduskunstide osakonna teatrikunsti erialal.  Seejärel on ta tegutsenud vabakutselise näitlejana.
1906. aasta San Francisco maavärin

1906. aasta San Francisco maavärin oli 18. aprillil 1906 USA-s California põhjarannikul toimunud  maavärin magnituudiga 7,9. Selle tugevuseks magnituudides on pakutud 7,7–8,3. Maavärin toimus kohaliku aja järgi kell 5.12 hommikul.
San Francisco asus San Andrease murrangu kohal maavärina epitsentris. San Andrease murrang nihkus maavärinaga umbes 430 kilomeetrit. Maavärin kestis umbes 45 sekundit ja maa nihkus selle käigus kohati kuni kuus meetrit. Maavärinat oli tunda lõunas kuni Los Angeleseni ja põhjas Coos Bayni Oregonis.
Kõige tõsisemalt sai maavärinas kannatada San Francisco linn. Tugevaid purustusi said ka muu hulgas San Jose, Salinas ja Santa Rosa. Maavärin põhjustas San Franciscos ulatuslikke tulekahjusid, mis kestsid kolm päeva ja puhkesid üle linna. Tulekahjud said alguse purunenud gaasijuhtmetest. Tulekahjus hävis üle 28 000 hoone, millest ainult umbes 3170 olid telliskivimajad. Kokku hävis vara 400 miljoni dollari eest. Kodutuks jäi üle poole linna elanikest. Paljud neist asusid elama lähedal asuvasesse Oaklandi linna, kus elanike arv kasvas paari aastaga kaks korda. Maavärinas ja sellele järgnenud tulekahjus hukkus umbes 3000 inimest.
Armastuse lahinguväljad

Süžee

Filmi tegevus toimub Nõukogude aja lõpus. Peategelane Ain Baumann on näitleja, kuid ta töötab ühes fotoateljees fotograafina. Teda tahetakse võtta Nõukogude armeesse sundaega teenima, mis pingestab tema niigi keerulisi suhteid oma naise Ilonaga ja Ilona vanematega.

Esilinastus

Filmi esilinastus oli 28. augustil 1992.
Kunda lipp

Kunda lipp on Lääne-Viru maakonnas asuva Kunda linna lipp.

Lipu kirjeldus

Lipu kirjelduse on kinnitanud Eesti Vabariigi Riigikantselei riigisekretär 29. septembril 1994.
Ristkülikukujuline lipp koosneb kahest võrdse laiusega värvilaiust, millest ülemine laid on kollane, alumine punane.
Lipu laiuse ja pikkuse vahekord on 7:11 ning normaalsuurus 105x165 cm.
Aiguille du Chardonnet

Alpinism

Esmatõusu tegid tippu 1879. aastal Percy W. Thomas, Josef Imboden ja Josef Marie Lochmatter.
MetLife Building

MetLife Building on 59 korrusega pilvelõhkuja, mis asub Midtown Manhattanis Park Avenuel. 246,3-meetri kõrgune ehitis valmis 1963. aastal, pärast 4 aastat kestnud tarindustöid, arhitektibüroo Emery Roth & Sons ning arhitektide Pietro Belluschi ja Walter Gropiuse koostööprojekti järgi. See on New Yorgi üks massiivsemaid hooneid.
Kõrghoone algne nimi oli Pan Am Building, kuna seal asus kuni 1991. aastani opereerinud lennundusettevõtte Pan American World Airwaysi peakorter.
Spartakistid

Spartakistide Liit ehk Spartakistid (saksa: Spartakusbund) oli marksistlik revolutsiooniline liikumine Saksamaal Esimese maailmasõja ajal. Liikumine sai oma nime Spartacuse järgi, kes oli Vana-Rooma suurima orjade ülestõusu juht. See loodi Karl Liebknechti, Rosa Luxemburgi, Klara Zetkini ja teiste eestvedamisel. Liit nimetas end ümber Saksamaa Kommunistlikuks Parteiks (KPD) ja ühines Kominterniga 1919. Selle suurim tegevus toimus Saksa revolutsiooni ajal 1918, kui ta õhutas revolutsioonilisi meeleolusid oma ajalehe kaudu. Spartakistide tegevus aitas kaasa Saksa keisririigi kaotusele Esimeses maailmasõjas ja hävinemisele. Kuna liikumise juhtide seas oli mitmeid juute, oli see üheks Hitleri antisemitismi ja "noa selga löömise" müüdi ajendiks.
Nora Bumbiere

Nora Bumbiere (13. märts 1947 Jelgava – 12. jaanuar 1994 Riia) oli läti estraadilaulja.
Lauljana sai Nora Bumbiere laiemalt tuntuks 1960. aastate lõpus. Ta laulis Jelgava kultuurimaja ansamblis. Sealt avastas ta Raimonds Pauls, kes kutsus Bumbiere laulma Riia Estraadiorkestrisse. 1973. aastal asutas Raimonds Pauls ansambli Modo, mille solistideks said Nora Bumbiere ja Viktors Lapčenoks. Ansamblist Modo lahkus Bumbiere 1977. aastal.
Seejärel oli ta ansambli Tip Top solist ja tegi koostööd mitme vähem tuntud ansambliga, kuid tema lauljakarjääri paremad ajad olid möödas.
Aleksandr Grin tüüpi reisilaev

Projekt 1430 Aleksandr Grin (vene keeles: Проект 1430, тип Александр Грин) on Nõukogude Liidus massiliselt toodetud rannikulähedaseks kasutuseks mõeldud reisilaeva tüüp. On kasutusel tänaseni, sealhulgas Eestis.

Kirjeldus

Aleksandr Grin tüüpi laevad on mõeldud sõitudeks rannikulähedastes- ja sadamate akvatooriumides. Nende merekindlus on vaid 4 palli (või maksimaalselt 2 m) lainetust ja 6 palli tuult.
Laeva peatekile mahub projekti järgselt kuni 160 reisijat ja alumisse salongi 40.
Reisilaevast valmistati 1980-ndail ka paar modifitseeritud versiooni (1430U, 14301), kuid need ei läinud masstootmisse.

Ajalugu

Aleksandr Grin tüüpi reisilaevade valmistamist alustati 1970. aastal Hersonis, Ilitševskis ja Bakuus. Tootmine lõpetati 1984. a, kuid täiendavalt valmistati üks laev veel 1995. a. Kokku on toodetud umbes 160 seda tüüpi laeva. Tänapäevaks on mitmed küll juba maha kantud, kuid paljud on siiski jäänud seni kasutusse.

Eestis

Aastail 1973-1977 toodi Tallinna-Aegna liinile 3 Aleksandr Grin tüüpi laeva: Kloogarand, Koplirand ja Pelgurand. Laevad kuulusid Eesti Merelaevandusele. Pärast Eesti taasiseseisvumist anti laevad üle Tallinna Linnale ja läksid Tallinna Trammi- ja Trollibussikoondisele. Pelgurand oli veel 1991. aastal Narva Noorte Meremeeste Klubi õppelaev, millega tehti reise Narvast Narva-Jõesuusse, kuid laev müüdi u 1993. aastal Venemaale (hilisem nimi Meridian). Teised kaks jätkasid suviseid liinisõite Tallinnast.
Laevade pidamine osutus turumajanduse tingimustes kalliks ja liiniliiklus kippus vahepeal soikuma. Augustis 1996 sattus Kloogarand Patareisadama juures kividele. 1997. aastal anti Kloogarand ja Koplirand üle Pirita linnaosavalitsusele, mis andis need omakorda opereerimiseks Saaremaa Laevakompaniile.
2001. aastal läks Koplirand eraomandusse ja nimetati Janicaks ning 2008. aastal Monicaks. Monica ehitati reisijaile mugavamaks ja asus hiljem liinile Kalasadam-Naissaar. Välja vahetati ka Venemaal toodetud peamasinad. 2014. aastal jäi Monica kapten vahele joobetunnustega. 2015. aastal juhtus Monicaga intsident, kui tänu merel tõusnud tormile ja läänest külglaine vältimise vajadusele tuli Naissaarelt Tallinna sõitu alustanud laeval suunduda hoopis vastulainet Paldiskisse.
Meetrum

Liitmeetrum

Lihtmeetrumite korrapärasel järgnemisel moodustub liitmeetrum.
Jõgeva Ramm

Jõgeva Ramm on raskejõustikuklubi Jõgeval.
Klubi loodi 16. novembril 1989. Kuni 2005. aastani võistlesid Rammu nime all ka Põltsamaa maadlejad.
Klubi treener on Aimur Säärits. Treeneriteks on olnud Izmail Uspenski, Tiit Uspenski, Viktor Nõmm, Joel Juht, Meeli Saar, Oleg Peussa.
Jõgeva raskejõustikuklubi Ramm maadlejatest on kuulunud Eesti koondisesse ja võistelnud Kreeka-Rooma maadluse maailma- ning Euroopa meistrivõistlustel Aap Uspenski, Meelis Barbo ja Viljo Kokla.
Eesti meistriteks Kreeka-Rooma maadluses, vabamaadluses, naistemaadluses ja rannamaadluses on ajavahemikul 1989–2011 tulnud erinevates vanusegruppides võisteldes Aap Uspenski, Tiit Uspenski, Aimur Säärits, Herkin Malm, Krister Tamm, Meelis Barbo, Vardo Malm, Tõnu Tammearu, Viljo Kokla, Kristin Lepp, Maris Truusa, Kätlin Mänd, Kätri-Avelin Säärits ja Mattias Säärits.
Klubis on tegeletud ka sumomaadlusega. 2007 tuli selles Euroopa noorte meistriks Kristin Lepp. 2017 aastal tulid Euroopa noorte meistriks Ander Järv, Jana Deinekin ja Mattias Säärits. Euroopa juunioride meistrivõistlustelt on pronksmedaliteni jõudnud Tõnu Tammearu ja Asso Nettan ja Kätri-Avelin Säärits.
Jõgeva Rammu treeningud toimuvad spordikeskuses Virtus.
Viktoria Bogdanova

Viktoria Bogdanova (sündinud 24. detsembril 1994) on Eesti iluvõimleja.
Tema kaksikõde Olga Bogdanova on samuti iluvõimleja, mõlemad valiti 2013. aastal maailma kauneimate iluvõimlejate hulka.
Eesti Võimlemisliit valis ta 2012. aasta parimaks iluvõimlejaks.
Ta on lõpetanud Tallinna Läänemere Gümnaasiumi.
Ruud van Nistelrooij

Karjääri algus

Ruud sai elukutseliseks 1993, kui sõlmis lepingu Hollandi teise liiga klubiga FC Den Bosch. Ta alustas keskkaitsjana, kuid liigutati hiljem kesktormaja kohale. Ta lõi 1996/97 hooajal 31 mänguga 12 väravat ja kaubeldi 360 000 euro eest SC Heerenveeni, kus ta lõi järgmisel hooajal 31 mänguga 13 väravat. Seejärel kaubeldi ta 6,3 miljoni euro eest PSV Eindhovenisse ja see oli tollal rekordiline üleminekutehing, mille mõlemad osapooled olid Hollandi klubid.

PSV Eindhoven

Eindhoveni koosseisus lõi ta hooajal 1998/99 34 mänguga 31 väravat, mis oli liiga parim tulemus ja kogu Euroopas paremuselt 2. Ta lõi Meistrite Liigas Helsinki HJK vastu kõik 3 väravat ja valiti Hollandi aasta jalgpalluriks.
Järgmisel hooajal 1999/00 lõi ta 29 väravat, mis oli jälle liiga parim tulemus. Manchester Unitedi treener Alex Ferguson rääkis 2001 intervjuus, et tema poeg Darren, kes oli sel ajal testimisel SC Heerenveenis, palus tal otsekohe van Nistelrooy ära osta. Ferguson saatis klubi esindajad järgmisele PSV liigamängule ja juba järgmisel päeval kirjutasid nad van Nistelrooyga lepingule alla. Üleminekusumma oli 18,5 miljonit naelsterlingit. Mõni päev hiljem said van Nistelrooy põlveliigesed vigastada ja leping lükkus edasi. See toimus alles 2001. aasta aprillis ja Manchester pidi veel pool miljonit naela lisaks maksma.

Hollandi rahvuskoondis

Hollandi rahvuskoondises mängis van Nistelrooij esimest korda 18. novembril 1998, kui mängiti Saksamaaga viiki 1:1. Esimese värava lõi ta Maroko jalgpallikoondise vastu 28. aprillil 1999 ja see oli 1:2 kaotatud mängu viimane värav.
Eesti vastu lõi van Nistelrooy kaks väravat 2002. aasta MM-i valikturniiril Tallinnas 4:2 võidumängus Eesti üle, kus ta lõi Hollandi kaks keskmist väravat; esimene viigistas seisu 2:2 ja teine viis Hollandi juhtima. Korduskohtumises Eindhovenis, mille Holland võitis 5:0, lõi ta viimase värava. Sellegipoolest ei pääsenud Holland finaalturniirile.
2004. aasta EM-i valikturniiril lõi ta Šotimaa vastu 6:0 lõppenud mängus 3 väravat: kolmanda, neljanda ja viimase.
Holland jõudis finaalturniirile, kus võitis alagrupis kõik mängud. Van Nistelrooy lõi värava valitseva maailmameistri Itaalia vastu – Holland võitis 3:0. Holland pääses veerandfinaali, kus van Nisterooy lõi Venemaa vastu värava, mis seisu 1:1 viigistas. Lõpuks kaotas Holland 1:3 ja van Nistelrooy teatas, et loobub mängimast Hollandi koondises.
Van Nistelrooij mängis rahvuskoondises 70 korda ja lõi 35 väravat. Lisaks Eestile lõi ta kolm väravat Šotimaa ja Soome vastu, aga Andorra vastu 4 väravat.

Isiklikku

Ruud van Nistelrooij on 188 cm pikk ja kaalub 80 kg.
Ruud abiellus 2004. aasta juulis Leontien Slaatsiga. Neil sündis 2006. aasta septembris tütar Moa Annette ja 2008. aasta märtsis poeg Liam.
Theophile von Bodisco

Theophile von Bodisco (ka Theophile Magda Eugenie von Bodisco, neiupõlvenimega von Wistinghausen; 15. märts 1873 Tallinn – 17. juuni 1944 Bad Schachen, Lindau lähedal) oli baltisaksa naiskirjanik.
Mstislav II

Mstislav II Izjaslavitš (suri 19. augustil 1170) oli Rjurikovitšite dünastiast Vana-Vene valitseja, Kiievi suurvürst 1167–1169 ja 1170.

Elulugu

Mstislav Izjaslavitši vanemad olid Kiievi suurvürst (1146–1154) Izjaslav II Mstislavitš ja Saksa kuninga Konrad III tütar Agnes.
Mstislav II oli aastatel 1146–1149 ja 1151–1155 Perejaslavli vürst, aastatel 1155–1157 Lutski vürst ja 1157–1170 Volõõnia vürst.
Mstislav II oli kahel korral, maist 1167 kuni detsembrini 1169 ja veebruarist 1170 kuni aprillini 1170 Kiievi suurvürst.
Lasila vald

Lasila vald (saksa keeles Lassila) oli vald Virumaal Kadrina kihelkonnas. Vald eksisteeris 1866–1893 ja siis liideti see vald Saksi vallaga.
Knockdhu destilleerimiskoda

Knockdhu destilleerimiskoda on Šotimaal Highlandi regioonis Banffshire'is aastal 1894 asutatud viski destilleerimiskoda, kus valmistatakse anCnoci viskit.
Jaak Jaagus

Jaak Jaagus (sündinud 24. detsembril 1956 Tartus) on eesti klimatoloog, Tartu Ülikooli klimatoloogia professor.
Daibe mõis

Daibe mõis (saksa keeles Daiben, läti keeles Daibes muiža) oli rüütlimõis Liivimaal Volmari kreisis Straupe kihelkonnas. Tänapäeval asub mõisasüda Lätis Pārgauja piirkonnas Stalbe vallas Daibes.

Mõisa suurus

Bienenstammi andmetel oli mõisa suurus 1816. aastal 4 ja 1/4 adramaad, sellele allus 115 mees- ning 151 naishinge.

Karjamõisad

Mõisale kuulus aastal 1816 kaks karjamõisa: Zehseneek ehk Krampe ja Nogall.
Linnu tänav (Viljandi)

Linnu tänav on tänav Viljandi kesklinnas, vanalinna keskosas.
Tänav algab Johan Laidoneri platsi ja Trepimäe tänava ristilt ning lõpeb Oru tänaval.
Tänava pikkus on 95 m.

Ajalugu

Tänav on linnaplaanidel alates 18. sajandi lõpust. Pärast Teist maailmasõda on tänav suurpõlengu tagajärjel ühepoolse hoonestusega. Nõukogude okupatsiooni ajal kandis tänav nime Komsomoli tänav.
Rovaniemi

Ajalugu

Rovaniemi aladel on asustus olnud ilmselt alates kiviajast. Ajavahemikust 750 kuni 530 eKr on leitud märke alepõllundusest.
Rovaniemi elanikkond hakkas suurenema 19. sajandil, kui kasutusele võeti Lapimaa maavarad. Metsatööstus, kaevandamine ja kullapalavik tõid Lapimaale elama tuhandeid inimesi ning Rovaniemist sai Lapimaa ärikeskus.

Teine maailmasõda

Teises maailmasõja käigus (Lapi sõjas) oli Soome sunnitud, pärast Moskva rahulepingu sõlmimist, ründama Lapimaal paiknenud Natsi-Saksamaa üksusi. Taganevad Saksa väed kasutasid põletatud maa taktikat ning kindral Lothar Rendulic käskis esialgu hävitada kõik Rovaniemi avalikud hooned. 13. septembril 1944 kästi hävitada kõik Rovaniemi hooned peale haiglate ja majade, kus olid elanikud sees. Saksa järelvägi kavatseski linna maatasa teha, kuid ootamatult plahvatas Rovaniemi rongijaamas laskemoona vedanud rong, mis süütas linna põlema. Rongi õhkija pole teada ja selles on kahtlustatud nii soomlasi kui ka sakslasi. Sõjategevuses hävis lõpuks 90% linnast. 
Linn ehitati uuesti üles Alvar Aalto kavandamisel. Uue Rovaniemi tänavatevõrgustik meenutab linnulennult vaadatuna põhjapõdra sarvi.

Transport

Rovaniemil on igapäevane rongiühendus Oulu, Tampere, Helsingi ja Turuga ja linnas asub ka lennujaam.
Viiu Härm

Viiu Härm-Rummo (sündinud 3. juulil 1944 Tallinnas) on eesti näitleja ja luuletaja.
Härm on õppinud Tallinna 29. Mittetäielikus Keskkoolis 1951–1958, Tallinna 7. Keskkoolis 1958–1962 ja TRK Lavakunstikateedris 1962–1965. 
Ta on mänginud kokku kolmes filmis, sealhulgas "Õhtust hommikuni" (1962), "Ühe katuse all" (1963). Lilli Prometi novelli järgi vändatud filmis "Tütarlaps mustas" (1967) mängis teist naisosa Paulat.
Ta oli 1965. aasta 13. augustil moodustatud Eesti Riikliku Noorsooteatri asutajaliikmete hulgas ja töötas seal 1971. aastani.

Isiklikku

Tema vend Tiit Härm on balletitantsija.
Viiu Härm on abielus Paul-Eerik Rummoga ja neil on tütred Lilit, Tiiu-Liisa ja Viiu-Marie.
Uuno Riispere

Uuno Riispere (10. august 1929 Tartu – 12. mai 1985 Tartu) oli Eesti metsateadlane, taimepatofüsioloog ja taimeparasitoloog.

Elulugu

Uuno Riispere oli metsaülema, raamatupidaja poeg ja Anu-Liis Riispere abikaasa.
Lõpetas 1947 Tartu 6. Keskkooli, 1952 EPA metsandusteaduskonna ja 1955 Zooloogia ja Botaanika Instituudi (ZBI) aspirantuuri; bioloogiakandidaat (1957, ZBI), väitekiri "Kuivendatud siirdesoometsade raiestike ökoloogilised tingimused ja neile vastavad metsakultiveerimise viisid". Oli 1955–1960 nooremteadur, 1960–1963 ja 1967–1973 vanemteadur, 1964–1967 teadussekretär, 1973–1977 entomoloogia ja fütonematoloogia sektori juhataja, 1977–1985 teadusdirektor.

Teadustöö

Uurimisvaldkond: metsakultiveerimine kuivendatud siirdesoodel; puistute mullastikutoitumine; taimede parasiidikindlus ning taimede ja nende parasiitide evolutsiooniline suhe. Juurutas ZBI-s peremehe ja parasiidi seoste uurimisel eksperimentaalset uurimissuuna. Tuvastas, et parasiidid järgivad oma kohastumistes toitetaimede genotüüpseid muutusi. 48 teadustrükist.
Alleyne Francique

Alleyne Francique (sündinud 7. juunil 1976) on Grenada kergejõustiklane (põhidistantsid 200 m ja 400 m jooks).

Isiklikku

Alleyne Francique on 188 cm pikk ja kaalub 76 kg.
Andante

Andante (itaalia keeles 'käies, kõndides') on noodikirja märge, mis tähistab aeglast, rahulikku tempot. Andante on aeglasem kui allegro ja kiirem kui adagio.
Andante võib olla ka tsüklilise teose osa või eraldiseisev pala.
Prints Philip, Edinburghi hertsog

Prints Philip, Edinburghi hertsog (1921–1947 Taani ja Kreeka prints Philip; hiljem Philip Mountbatten; sündinud 10. juunil 1921 Korful) on kuninganna Elizabeth II abikaasa. 
Sündinud Kreeka ja Taani printsina, loobus oma tiitlitest, et abielluda Elizabethiga.

Haridus

Printsi perekond põgenes Pariisi, kus nad elasid Saint-Cloudi villas, mis kuulus isa vennanaisele Marie Bonaparte'ile. Eksiilis Philipi vanemate abielu lagunes: tema isast sai alkohoolik ja mängur, ema läks hulluks ning saadeti hullumajja. Hiljem leidis ema oma tee religioonist. 
Printsi haridus algas Ameerika koolist Saint-Cloud's. Kuid tema vanaema leedi Milford Haven soovitas talle Inglise haridust ning ta saadeti Surrey algkooli Suurbritannias. 
12-aastaselt lahkus prints Saksamaale, kus ta õppis Salemi lossikoolis, mis kuulus tema tädimehele. Pärast Adolf Hitleri võimuletulekut lahkus prints 1936 Saksamaalt ja lõpetas oma õpingud Inglismaal.

Merevägi

1. mail 1939 alustas prints mereväekarjääri Dartmouthis Kuninglikus Mereväekolledžis. Teise maailmasõja ajal teenis ta alates 1940 Tseilonil, patrullides India ookeanil. Hiljem sai temast leitnant.

Abielu ja perekond

20. novembril 1947 abiellus Philip toonase troonipärijanna, printsess Elizabethiga. Enne abiellumist pöördus Philip anglikaani usku, loobus nõudlustest Kreeka troonile ning sai Suurbritannia kodanikuks. Ta võttis endale perekonnanimeks Mountbatten ning temast sai Edinburghi hertsog. 1957 sai temast ka Suurbritannia prints.
Elizabethil ja Philipil on neli last: troonipärija Walesi prints Charles, printsess Anne, prints Andrew ja prints Edward.

Isiklik elu

Aeg-ajalt on liigelnud kuuldusi, et Philipil on abieluväliseid armusuhteid. Printsi viimane biograaf Gyles Brandreth, kes intervjueeris printsi ja tema lähimaid sõpru, on jõudnud aga järeldusele, et kõik need süüdistused on alusetud.

Poliitiline tegevus

19. ja 20. oktoobril 2006 käis prints Philip koos oma abikaasa kuninganna Elizabeth II-ga Eestis riigivisiidil.
Maarika Võsu

Maarika Võsu (sündinud 7. juunil 1972 Tartus) on eesti vehkleja.
Ta sai 1996. aasta Atlanta OM-il individuaalselt 18. ja naiskondlikult 5. koha.
Ta on tulnud 3 korda (1994, 1996, 2001) individuaalselt ja 9 korda (1992–1995, 1997–2000, 2005) naiskondlikult Eesti meistriks.

Tunnustused

Aastal 2005 valiti ta parimaks naissportlaseks. Aastal 2006 sai ta Valgetähe IV klassi teenetemärgi.